b'\n_START_ARTICLE_\nLannoitus\n_START_SECTION_\nLanta-lannoitus\n_START_PARAGRAPH_\nEnnen keinotekoisten lannoitteiden keksimist\xc3\xa4 lannoitteena toimi etup\xc3\xa4\xc3\xa4ss\xc3\xa4 el\xc3\xa4inten lanta. Aikaisemmin lantaa k\xc3\xa4siteltiin kiinte\xc3\xa4n\xc3\xa4 kuivalantana talikoimalla se karjasuojista hevosk\xc3\xa4rryjen lavalle ja talikoimalla se lavalta peltoon. S\xc3\xa4hk\xc3\xb6istymisen ja vesipumppujen sek\xc3\xa4 lantapumppujen kehittymisen my\xc3\xb6t\xc3\xa4 lantaa alettiin k\xc3\xa4sitell\xc3\xa4 virtsaan ja veteen sekoittuneena lietemuodossa. Aikaisemmin lannan tai lietteen levitt\xc3\xa4misess\xc3\xa4 ei ollut rajoituksia, mutta Euroopan unionin aikana on ravinteiden huuhtoutumista pyritty ehk\xc3\xa4isem\xc3\xa4\xc3\xa4n rajoittamalla lannanlevityst\xc3\xa4.  Esimerkiksi lantaa tai lietett\xc3\xa4 ei saa levitt\xc3\xa4\xc3\xa4 pelloille talvella, kun maa on j\xc3\xa4\xc3\xa4ss\xc3\xa4. N\xc3\xa4in koska lumen sulamisen mukana lannan ravinteet huuhtoutuvat vesist\xc3\xb6ihin ja aiheuttavat rehev\xc3\xb6itymist\xc3\xa4. Lis\xc3\xa4ksi lanta tulee mullata. T\xc3\xa4m\xc3\xa4 voidaan tehd\xc3\xa4 suoraan levittimess\xc3\xa4 olevalla multaimella tai j\xc3\xa4lkik\xc3\xa4teen vaikkapa \xc3\xa4keell\xc3\xa4.\n_START_SECTION_\nKeinolannoitus\n_START_PARAGRAPH_\nKeinolannoitteiksi eli keinotekoisiksi lannoitteiksi kutsutaan kemianteollisuuden valmistamia lannoitteita, jotka on jauhemuodosta levitt\xc3\xa4misen helpottamiseksi rakeistettu. Ensimm\xc3\xa4iset keinolannoitteet levitettiin k\xc3\xa4sin samaan tapaan kuin aikaisemmin kylvettiin kylv\xc3\xb6vakasta heittelem\xc3\xa4ll\xc3\xa4 siemeni\xc3\xa4 peltoon._NEWLINE_Toisessa vaiheessa kehittyiv\xc3\xa4t ensin hevosvetoiset ja sitten traktorin per\xc3\xa4ss\xc3\xa4 vedett\xc3\xa4v\xc3\xa4t lannoittimet, kunnes lannoittimet kiinnitettiin traktorin kolmepistenostolaitteisiin, jolloin lannoitettaessa pellon p\xc3\xa4\xc3\xa4ss\xc3\xa4 k\xc3\xa4\xc3\xa4ntyminen tuli helpommaksi._NEWLINE_Kolmannessa vaiheessa lannoitusmahdollisuus liitettiin kylv\xc3\xb6koneeseen, jolloin muodostui kylv\xc3\xb6lannoitin. T\xc3\xa4ll\xc3\xb6in kylv\xc3\xb6n j\xc3\xa4lkeen ei ole v\xc3\xa4ltt\xc3\xa4m\xc3\xa4t\xc3\xb6nt\xc3\xa4 keinolannoittaa erikseen, mik\xc3\xa4 on s\xc3\xa4\xc3\xa4st\xc3\xa4nyt peltoty\xc3\xb6tunteja ja v\xc3\xa4hent\xc3\xa4nyt ajokertoja.\n_START_SECTION_\nYmp\xc3\xa4rist\xc3\xb6vaikutukset\n_START_PARAGRAPH_\nMaatalousteknologian kehitt\xc3\xa4minen kuten lannoitteet s\xc3\xa4\xc3\xa4st\xc3\xa4\xc3\xa4 13,1 miljardia hiilidioksiditonnia kasvihuonekaasup\xc3\xa4\xc3\xa4st\xc3\xb6j\xc3\xa4 vuosittain verrattuna vuoden 1961 teknologiaan. Hiilip\xc3\xa4\xc3\xa4st\xc3\xb6j\xc3\xa4 aiheuttaa eniten peltoalan lis\xc3\xa4\xc3\xa4minen, mutta satojen kasvu johtuu l\xc3\xa4hinn\xc3\xa4 teknologian kehittymisest\xc3\xa4, v\xc3\xa4hemm\xc3\xa4n peltojen lis\xc3\xa4\xc3\xa4misest\xc3\xa4. Viljatuotanto kasvoi 162\xc2\xa0% ja v\xc3\xa4est\xc3\xb6 vain 111\xc2\xa0% vuosina 1961 - 2005. _NEWLINE_Lannoittamisen muita ymp\xc3\xa4rist\xc3\xb6haittoja olisi mahdollista v\xc3\xa4hent\xc3\xa4\xc3\xa4 mitoittamalla ja kohdentamalla lannoitteet tarkemmin. Haitat koskevat keinolannoitteiden ohella my\xc3\xb6s luomulannoitteita, lantaa._NEWLINE_Euroopan unionissa, jossa 27 j\xc3\xa4senvaltion maatalouspolitiikka on yhteinen, on kiinnitetty huomiota my\xc3\xb6s ymp\xc3\xa4rist\xc3\xb6tukien muodossa peltoviljelyn ravinnep\xc3\xa4\xc3\xa4st\xc3\xb6ihin. T\xc3\xa4ss\xc3\xa4 tarkoituksessa on pyritty hillitsem\xc3\xa4\xc3\xa4n peltoon j\xc3\xa4\xc3\xa4v\xc3\xa4n ja ilmaan typen tapaan haihtumattoman fosforin j\xc3\xa4\xc3\xa4mi\xc3\xa4, joiden riski karjatalousalueilla ei ole v\xc3\xa4h\xc3\xa4inen.'